
1. Situaţia din Orientul Mijlociu 

 

Armata israeliană a confirmat că a lansat, în perioada 4-5 decembrie a.c., opt atacuri asupra unor obiective palestiniene din Fâşia Gaza şi Cisiordania.

Comunicatul purtătorului de cuvânt al armatei israeliene este, de fapt, o listă cu obiectivele vizate, fără orice altă precizare. Trei dintre aceste atacuri au vizat poziţiile “Forţei-17”, garda pretoriană a preşedintelui palestinian Yasser Arafat.

Potrivit comunicatului citat, obiectivele atacate sunt:

- cartierul general al “Forţei-17” din Gaza;

- cartierul general şi o tabără de antrenament a “Forţei-17” situată în apropiere de tabăra de refugiaţi de la Jabalia, din Gaza;

- cartierul general al forţelor securităţii preventive palestiniene din Sheikh Radwan, un cartier din nordul oraşului Gaza;

- o bază a forţelor de securitate palestiniene de la Khan Yunes, din sudul Fîşiei Gaza;

- cartierul general al forţei de intervenţie rapidă palestiniene de la Tulkarem, din nordul Cisiordaniei;

- cartierul general al “Forţei-17” din Tulkarem;

- cartierul general al serviciilor de informaţii militare de la Salfit (Cisiordania);

- cartierul general al poliţiei din Ramallah (Cisiordania).

Guvernul israelian a decis, într-o reuniune extraordinară, să-şi intensifice operaţiunile militare împotriva Autorităţii Palestiniene şi să o considere, de acum înainte, ca o “entitate care sprijină terorismul”. Totodată, alte două organizaţii care au legătură cu preşedintele Y. Arafat, respectiv “Tanzim” (prezentată ca fiind una dintre aripile armate ale Fatah) şi “Forţa-17”, au fost declarate “organizaţii teroriste”. 

*

În urma unei dezbateri interne, Statele Unite au decis, la 6 decembrie a.c., să îl susţină în continuare pe preşedintele palestinian Yasser Arafat, considerat încă cel mai bun atu pentru un acord de pace în Orientul Mijlociu, au declarat responsabili americani.

Totuşi, această soluţie, adoptată deoarece nu există alternative, nu este imuabilă şi Y. Arafat va trebui să dovedească că este într-adevăr hotărât să lupte împotriva terorismului dacă nu vrea să-şi piardă credibilitatea în faţa administraţiei SUA, au precizat oficialii americani.

Secretarul de stat american, Colin Powell, a declarat, în aceeaşi zi, la Bruxelles, că Y. Arafat a făcut eforturi pentru a determina o reducere a violenţei, dar că va trebui “să facă mai mult”.

Discuţiile interne din cadrul administraţiei americane au subliniat utilitatea lui Y. Arafat ca partener în procesul de pace din regiune, mai ales după întâlnirea dintre preşedintele George W. Bush şi primul-ministru israelian, Ariel Sharon. “Există persoane care au spus că Y. Arafat este terminat, că nu mai poate să-şi controleze poporul”, a declarat un responsabil. “Există şi altele care au spus: de acord, ce facem după? Cel puţin pentru moment, opinia acestora a prevalat”, a adăugat el. În opinia sursei citate, această concluzie a determinat menţinerea în regiune a trimisului special, Anthony Zinni. 

Ambasadorul american în Maroc, Margaret Tutwiler, a declarat, la 6 decembrie a.c., la Rabat, că ţara sa nu are “o soluţie magică” pentru Orientul Mijlociu, deoarece conflictul israelo-palestinian nu poate fi soluţionat decât de părţile implicate. “Statele Unite nu pot obliga părţile în conflict să reia dialogul şi nici să iniţieze procesul de pace”, a declarat M. Tutwiler, în cadrul unei reuniuni de analiză a politicii externe a Statelor Unite.

În urma raidurilor israeliene din teritoriile palestiniene, care au urmat atentatelor antiisraeliene, presa marocană a criticat “terorismul de stat” dus de Israel şi a insistat asupra complicităţii Statelor Unite în “războiul” împotriva lui Yasser Arafat. “De fapt, a declarat ambasadorul american, cele două părţi - palestinienii şi israelienii - sunt singurele care pot găsi drumul către pace. Statele Unite nu vor întreprinde nici un efort pentru a aduce părţile implicate la masa negocierilor”.

Ambasadorul a reamintit că George W. Bush este “primul preşedinte republican care a declarat că ia în calcul formarea unui stat palestinian alături de cel israelian”. M. Tutwiler a insistat asupra numeroaselor gesturi simbolice efectuate de preşedintele american în ceea ce priveşte comunitatea musulmană din Statele Unite.

Analizând situaţia din Irak, ambasadorul american a reiterat poziţia ţării sale potrivit căreia preşedintele irakian, Saddam Hussein, este “responsabil pentru tragedia pe care o trăieşte poporul său”. “Statele Unite nu sunt împotriva poporului irakian, dar se opun liderului acestui popor”, a adăugat diplomatul american, reamintind că embargoul ONU a fost impus Irakului pentru invazia în Kuweit şi pentru a împiedica această ţară să intre în posesia altor arme de distrugere în masă. 

*

Hamasul şi Jihadul Islamic, principalele mişcări integriste vizate de operaţiunile lansate de preşedintele Yasser Arafat, au ameninţat, la 6 decembrie a.c., că vor ataca Autoritatea Palestiniană.

Cele două grupări, ostile oricărui compromis cu Israelul, şi-au luat angajamentul de a continua atacurile la adresa Israelului. “Avertizăm Autoritatea autonomă şi pe şefii serviciilor de securitate, în special pe “câinele turbat” Ghazi al-Jabali (şeful poliţiei din Fâşia Gaza), în privinţa oricărei tentative de a-l ataca pe liderul mujahedinilor Ahmed Yassin sau pe combatanţii noştri”, se arată într-un comunicat al aripii armate a Hamas.

“Capetele şi sângele vostru nu vor potoli furia noastră, dacă o singură picătură de sânge al mujahedinilor noştri curge”, a adăugat liderul aripii armate a Hamas, brigăzile Ezzedin al-Qassam, responsabilă de atentatele antiisraeliene din 1-2 decembrie a.c., soldate cu 31 de morţi şi peste 200 de răniţi. Această aripă acuză Autoritatea Palestiniană că “perseverează în trădare, pentru a-i satisface pe sionişti şi pe americani, în loc să se alăture rezistenţei, care este opţiunea poporului nostru”.

Autoritatea Palestiniană a decis, la rândul său, să asigure un regim de arest la domiciliu în Gaza pentru şeicul Yassin, lider spiritual şi fondator al Mişcării de rezistenţă islamică Hamas, suscitând furia simpatizanţilor săi, transformaţi în scut uman. Un activist al Hamas a fost ucis în cursul confruntărilor dintre simpatizanţii şeicului Yassin şi poliţiştii palestinieni veniţi să încercuiască locuinţa şeicului. 

La 11 decembrie a.c., mişcarea integristă Hamas a sărbătorit cea de-a 14-a aniversare, în condiţiile unei popularităţi fără precedent în rândul palestinienilor şi a unei opoziţii pe măsură din partea Israelului, a Statelor Unite şi chiar din partea lui Yasser Arafat.

Hamas a fost creată pe 14 decembrie 1987, la începutul primei Intifade palestiniene, de confreria Fraţilor musulmani. Organizaţia are la bază o reţea puternică de ajutor social şi de binefacere. Liderul spiritual al acestei grupări a fost eliberat din în 1997, după opt ani de detenţie în închisori israeliene.

Secretarul american de stat, Colin Powell, a solicitat preşedintelui palestinian să “se ocupe” de Hamas, acronim în arabă pentru Mişcarea de Rezistenţă Islamică. “Consider că preşedintele Y. Arafat este capabil să facă mai mult decât până acum şi trebuie să se ocupe de Hamas”, a declarat C. Powell. El a acuzat Hamas că doreşte să “distrugă” Autoritatea Palestiniană şi credibilitatea lui Y. Arafat, subliniind că acesta “dispune de zeci de mii de agenţi de securitate înarmaţi pentru anihilarea mişcării integriste”.

Declaraţiile lui C. Powell pot exercita o presiune suplimentară asupra lui Yasser Arafat, cu toate că forţele de poliţie ale acestuia au iniţiat o campanie puternică de identificare şi capturare a membrilor Hamas, în urma atentatelor sângeroase din Israel, revendicate de această organizaţie. 

*

 ■ Dilema americană din Orientul Mijlociu

 

“Elementul cu adevărat de noutate în Orientul Mijlociu este reprezentat numai de brutalitatea nemiloasă a atentatelor mişcării Hamas şi de duritatea reacţiei israeliene. În rest, din păcate, scenariul este cel arhicunoscut, comentează, la 4 decembrie a.c., editorialistul cotidianului italian “Corriere della Sera”.

Premierul israelian Ariel Sharon apără securitatea statului Israel şi este probabil convins că acesta poate supravieţui numai dacă este înconjurat de mici cantoane palestiniene, separate unul de altul, mai mult sau mai puţin autonome şi uşor de controlat.

O facţiune religioasă feroce - Hamas - are o strategie diametral opusă şi îşi propune, pe termen lung, distrugerea statului Israel. Motivaţiile lui A. Sharon sunt de înţeles din punct de vedere uman, dar sunt eronate din punct de vedere politic, iar cele ale mişcării Hamas sunt în mod tragic absurde. Cu toate acestea, cele două strategii se alimentează pe rând şi îşi propun pe termen mediu un obiectiv comun: eliminarea politică a preşedintelui Autorităţii Naţionale Palestiniene, Yasser Arafat.

Rădăcinile actualei situaţii trebuie căutate în Liban, în urmă cu aproximativ 20 de ani, şi acesta constituie capitolul cel mai contradictoriu al dramei, cel în care marile speranţe alternează cu cele mai mari deziluzii. Atunci când au invadat Libanul, israelienii au crezut că vor înlătura pericolul care ameninţa zilnic regiunile nordice ale ţării lor. În schimb, nu au reuşit decât să radicalizeze şi să fanatizeze în şi mai mare măsură frontul antisionist. Alături de o organizaţie laică, Organizaţia pentru Eliberarea Palestinei, s-au născut şi s-au consolidat grupări care s-au inspirat din fundamentalismul religios al iranienilor şi al liderilor acestora. Au fost contaminate şi teritoriile ocupate şi s-a declanşat Intifada din 1987. A fost vorba de un mediu de cultură în care au pescuit ani de zile elementele cele mai radicale şi mai integriste. În această pepinieră de violenţe a crescut Hamas, jumătate partid terorist, jumătate organizaţie de asistenţă.

Yasser Arafat a reuşit să păstreze controlul asupra situaţiei şi a găsit în doi politicieni israelieni de primă mărime, Yitzhak Rabin şi Shimon Peres, cei mai buni interlocutori. După acordurile de la Oslo, la 13 septembrie 1993, s-a deschis o perspectivă ce părea să se finalizeze cu naşterea unui stat palestinian.

Cu toate acestea, în fiecare dintre cele două tabere există rezistenţe şi extremisme, care au la bază diferite motivaţii. La Camp David, în vara anului 2000, fostul preşedinte american Bill Clinton a încercat să imprime procesului de pace o puternică mişcare de acceleraţie. Y. Arafat era însă prea slab, sau prea abil, pentru a profita de această ocazie extraordinară. Deşi răspunderea pentru falimentul summit-ului îi revine în mare parte, liderul OEP este încă, în ciuda situaţiei, “unicul palestinian cu care e posibil să faci afaceri”, aşa cum i-a spus odată premierul britanic, Margaret Thatcher, preşedintelui sovietic Mihail Gorbaciov.

Dacă problema se pune în aceşti termeni, o eventuală îndepărtare a lui Y. Arafat ar face ca actuala criză să fie total negestionabilă. Preşedintele american, George W. Bush, este conştient de acest lucru şi ştie că eşecul oricărei perspective de negociere va compromite coaliţia creată pentru a lovi Afganistanul talibanilor. Dacă vrea să învingă la Kabul şi să-i ţină uniţi pe aliaţii săi musulmani, liderul de la Casa Albă trebuie să rezolve rebusul palestinian şi să îi oblige pe cei doi adversari, Y. Arafat şi A. Sharon, să îşi vorbească din nou.

În acelaşi timp însă, atentatele comise de Hamas permit premierului israelian să susţină că şi Israelul luptă împotriva terorismului şi că la urma urmei el face în teritoriile ocupate ceea ce America face în Afganistan. Aşa cum menţionează cotidianul “La Stampa”, acest lucru înseamnă că este vizată nu numai eliminarea liderilor, ci distrugerea totală, radicală, a diferitelor organizaţii teroriste, a membrilor acestora şi a tuturor celor care le sprijină - state sau persoane. Are oare sens, în aceste condiţii, să mai vorbeşti de dialog? Are sens, se întreabă America, să mai contezi pe Yasser Arafat? Dar are sens să contezi şi pe A. Sharon? Foarte bine, declari război teroriştilor din Jihad şi Hamas. Dar dacă toţi palestinienii sunt terorişti? - se întreabă “La Stampa”. Elimini mii de palestinieni? Întrebarea nu este retorică. Locuitorii din Gaza sau Nablus, începând cu cei care mâine vor sta la coadă pentru a fi recrutaţi drept kamikaze, nu consideră comportamentul lor mai terorist decât cel al soldaţilor israelieni pe motiv că aceştia din urmă poartă o uniformă, iar ei nu. Nu este de nici un folos să te întrebi dacă ei au sau nu dreptate, pe baza principiilor de drept, pentru că dacă nu au dreptate nimeni nu este capabil să dovedească acest lucru. Cu atât mai mult cu cât prin terorism se înţelege uciderea intenţionată de civili din raţiuni politice: de la declanşarea Intifadei au existat tot atâtea victime civile în teritoriile palestiniene cât şi în Israel. Un lucru este să învingi o organizaţie ca Al-Qaida, indiferent de ramificaţiile ei şi cu totul altul este să învingi un întreg popor. Un lucru este să dobori un regim precum cel taliban, urât de o mare parte din supuşii săi, şi cu totul altul să distrugi teritoriile palestiniene.

Aici se află dilema diplomaţiei americane. Preşedintele George W. Bush nu are de ales. Dacă vrea să învingă terorismul la scară mondială trebuie să întrerupă cercul vicios ucigător al atentatelor şi al represaliilor din teritoriile palestiniene. De soluţionarea acestei probleme depinde în ultimă instanţă succesul politicii sale.

Dar şi Yasser Arafat se află într-o dilemă. Ultimul colac de salvare i l-a aruncat pe 2 decembrie tocmai preşedintele american, printr-un avertisment: extremiştii palestinieni sunt şi inamicii tăi! Este o poliţă de viaţă, expediată unui lider care îşi joacă cartea cea mai riscantă. Nu pentru că Y. Arafat nu ar fi fost expus unor pericole şi mai grave, în lunga sa activitate de revoluţionar ajuns preşedinte şi laureat al Premiului Nobel pentru pace, ci pentru că el este un lider încercat, bolnav, dezamăgit, care simte pe gât securea Israelului şi respiraţia celor care îl văd deja la pensie.

Nu trebuie omis însă nici elementul surpriză. Sfidările imposibile, în loc să îl intimideze, l-ar putea stimula. Traiectoriile sinuoase l-ar putea incita şi ajuta să-şi regăsească abilitatea de altădată. În mod paradoxal, în ciuda resentimentelor puternice pe care le nutreşte faţă de el premierul A. Sharon, poziţia lui Y. Arafat ar putea ieşi consolidată în urma celei mai ample acţiuni de vânare de extremişti islamici declanşată vreodată de Israel. În fond, şi Y. Arafat are de câştigat de pe urma unui succes în neutralizarea acestora, sau cel puţin limitarea posibilităţii lor de a se mişca şi lovi. Totuşi, convingerea orgolioasă că va putea rezolva şi actuala ecuaţie imposibilă cu ajutorul charismei sale indiscutabile a fost cea care l-a împins în fundătură. Poate pentru că nu mai poate controla situaţia aşa cum o făcea la începutul celei de-a doua Intifade, sau din cauză că actualele condiţii de trai în teritoriile palestiniene s-au deteriorat în asemenea măsură încât au generat, pe teren, alianţa dintre laicii disperaţi şi extremiştii islamişti, care în loc de alimente şi locuri de muncă promit un martiraj glorios. Atunci când foamea muşcă, iar demnitatea dispare, această fuziune poate deveni devastatoare. Din acest motiv riscul la care este expus Y. Arafat este extrem de mare. Este îndoielnic că l-a luat în calcul cu atenţie, aceasta şi pentru că preşedintele ANP este rodul unei lumi care nu mai există. Globalizarea şi sfidările informaticii sunt dificil de asimilat pentru un om care a fost întotdeauna un coordonator, care a ţinut întotdeauna casa de bani în mâinile sale.

Atunci când vezi două persoane încleştate care încearcă să se ucidă, primul lucru pe care îl faci este să îi desparţi. Calendarul unui armistiţiu dificil, dar poate că nu imposibil, trebuie impus din exterior şi trebuie să vizeze separarea pe cât posibil a adversarilor, fie prin forţe de interpunere, fie sigilând frontierele. Potrivit cotidianului “Il Giorno”, separarea pentru o perioadă îndelungată a destinelor israelienilor şi palestinienilor a fost propusă de fostul premier Ehud Barak, în urmă cu 15 ani. Dar în acest scop este necesar să se desfiinţeze coloniile evreieşti cele mai îndepărate de frontiera din 1967.

Numai o mare coaliţie condusă de America ar putea impune separarea adversarilor. Senatorul Mitchell, autorul unui plan de pace pe cât de raţional pe atât de nerespectat, consideră că merită încă să încerci. După 11 septembrie, George W. Bush a avut înţelepciunea să asculte şi sfatul de a da dovadă de moderaţie. În loc să acţioneze imediat, a încercat să obţină sprijinul ţărilor vecine cu Afganistanul şi a examinat, alături de afgani, şi calea negocierilor, în interesul tuturor, în primul rând al Israelului, George W. Bush trebuie să procedeze la fel şi în Orientul Mijlociu”.

 

2. Reuniunea Consiliului Ministerial al OSCE 

 

Reuniunea Consiliului Ministerial al OSCE s-a încheiat, la 4 decembrie a.c., cu adoptarea “Planului de Acţiune de la Bucureşti pentru lupta împotriva terorismului” şi a unor declaraţii referitoare la probleme din sfera de activitate a organizaţiei.

“La câteva zile după atentatele teroriste din SUA am cerut la Viena să adoptăm un plan de acţiune pentru lupta împotriva terorismului. Acest lucru a fost posibil numai datorită procesului de luare a deciziei prin consens, ceea ce ne-a permis să obţinem acordul celor 55 de state participante şi cred că planul de acţiune va intra în vigoare imediat”, a declarat preşedintele în exerciţiu al OSCE.

Acţiunile teroriste sunt combătute atât în declaraţia finală a reuniunii, cât şi în Planul de la Bucureşti pentru combaterea terorismului, document care oferă şi cadrul pentru măsurile împotriva terorismului.

Potrivit declaraţiei finale, statele participante la OSCE “condamnă cu fermitate toate acţiunile teroriste. Terorismul, oricare ar fi motivaţiile lui sau originile lui, nu are nici o justificare. Nici o cauză nu poate motiva actele teroriste împotriva oamenilor nevinovaţi. În lupta împotriva terorismului, nu poate fi vorba de neutralitate. Cerem Consiliului Permanent al OSCE să dezvolte o strategie astfel încît Organizaţia să poată lupta împotriva acestor acţiuni”, se arată în declaraţie. Documentul mai prezintă şi “hotărârea statelor de a-şi proteja cetăţenii în faţa noilor sfidări la adresa securităţii lor, şi în acelaşi timp să păstreze statul de drept, libertăţile individuale şi dreptul la un proces echitabil în conformitate cu legislaţia naţională”.

Statele îşi reafirmă hotărârea de a îndeplini la timp şi fără excepţie angajamentele luate în acest cadru, şi în toate documentele OSCE, inclusiv Carta ONU, Actul Final de la Helsinki, Carta de la Paris pentru o nouă Europă şi Carta Securităţii Europene.

Participanţii şi-au exprimat “preocuparea în legătură cu persistenţa conflictelor în anumite regiuni ale OSCE, fapt ce ameninţă principiile Actului Final de la Helsinki şi anumite state participante în acelaşi timp, şi ar putea ameninţa pacea şi stabilitatea în regiune”, se arată în declaraţie.

Planul de acţiune, care include propuneri pentru combaterea terorismului, va fi urmat de adoptatea declaraţiei finale de la Bishkek referitoare la controlul traficului de droguri şi prevenirea criminalităţii.

La reuniunea de la Bucureşti au mai fost adoptate şi alte declaraţii. Dintre acestea, prima a fost cea referitoare la confirmarea faptului că Olanda va succeda Portugaliei, în 2003, la preşedinţia organizaţiei. Următorul Consiliu Ministerial al OSCE va avea loc în Portugalia, la Porto, în toamna anului 2002, în organizarea preşedinţiei portugheze a OSCE. O altă decizie a fost cea referitoare la aplicarea articolului 5 din anexa 1b a Acordurilor de Pace de la Dayton, referitoare la fosta Iugoslavie.

Alte documente adoptate se referă la eşecul adoptării unei modalităţi de soluţionare a conflictului din Nagorno-Karabach, sprijinirea integrităţii teritoriale a Georgiei, a retragerii trupelor ruse din Republica Moldova şi a progreselor înregistrate de această ţară, împreună cu Rusia şi Ucraina, pentru rezolvarea situaţiei din Transnistria. 

*

“SUA vor face tot posibilul pentru ca OSCE să rămână o organizaţie vitală şi eficientă, care luptă pentru libertate, prosperitate şi pace în Europa şi în lume”, a declarat secretarul de stat american, Colin Powell, în discursul său la Consiliul Ministerial al OSCE.

Colin Powell s-a referit la progresele făcute de organizaţie în 2001, arătând că, la precedenta reuniune ministerială, agenda era dominată de problema Ceceniei şi promisiunea pe care Rusia a făcut-o, în 1999, la summit-ul de la Istanbul. El a arătat că între timp misiunea OSCE a ajuns în Cecenia şi a început punerea în practică a mandatului. “Sperăm că noul dialog, care are nevoie de sinceritate şi deschidere de ambele părţi, va continua şi va duce la o pace durabilă”, a spus C. Powell, adăugând că nu poate fi vorba de pace şi reconciliere dacă nu se ia în calcul şi respectarea drepturilor omului.

C. Powell a precizat că Rusia şi-a retras echipamentul şi armamentul din Georgia, iar SUA sprijină integritatea teritorială şi suveranitatea Georgiei: “încurajăm Georgia şi Rusia să rezolve problemele rămase, cât mai curând posibil şi dând dovadă de transparenţă pe plan internaţional”.

El a mai subliniat că Rusia a reuşit să îndeplinească complet angajamentul de retragere a echipamentelor din Moldova, iar retragerea trupelor până la sfârşitul lui 2002 va fi un pas important, acesta cuprinzând şi transportul a 42.000 de tone de muniţie şi câteva zeci de tone de arme mici. “Trebuie asigurat transportul în siguranţă a acestui armament şi echipament”, susţine secretarul se stat american, care a precizat că SUA sunt gata să sprijine această operaţiune cu 14 milioane de dolari care vor fi primiţi de Fondul Voluntar al OSCE.

Colin Powell consideră că, în Macedonia, OSCE a jucat un rol-cheie în implementarea declaraţiei politice. Observatorii OSCE au monitorizat încetarea focului, au lucrat cu forţele de securitate macedonene, NATO, UE şi Înaltul Comisar ONU pentru Refugiaţi pentru a permite familiilor din zona de conflict să se întoarcă acasă în siguranţă. “OSCE va pregăti 1.000 de poliţişti, pentru a crea Forţe Multietnice de Poliţie, în care toate părţile să aibă încredere, şi care să permită începerea procesului de vindecare în Macedonia”, a spus acesta.

Colin Powell a considerat că “alegerile din Kosovo, din noiembrie a.c., reprezintă un alt succes al OSCE”. În opinia sa, alegerile s-au desfăşurat în linişte şi ordine, cu o participare masivă a populaţiei sârbe, astfel încât acum să poată fi construite pe plan local instituţii democratice, cu ajutorul OSCE.

Pe de altă parte, acesta a considerat că, în ceea ce priveşte Bosnia, OSCE ar trebui să-şi asume responsabilitatea de a antrena şi pregăti forţe de poliţie şi de a începe monitorizarea, atunci când mandatul poliţiei ONU se încheie.

“Activitatea OSCE în aceste zone a fost importantă, dar ştim cu toţii că mai avem multe de făcut”, a declarat C. Powell. El a spus că, deşi OSCE a depus “eforturile eroice” în Belarus, alegerile nu s-au desfăşurat la standardele internaţionale, pentru că Guvernul din această ţară a ignorat recomandările OSCE referitoare la condiţiiile ce trebuie îndeplinite pentru a fi organizate alegeri libere. “Este păcat că Guvernul din Belarus continuă să acţionze într-un mod ce duce la excluderea ţării din viaţa politică europeană. Vom continua să lucrăm pentru dezvoltarea unor instituţii cu adevărat democratice şi o societate civilă puternică în Belarus”, a mai spus oficialul american.

Secretarul de stat american a afirmat că Statele Unite continuă să considere că OSCE este o organizaţie flexibilă, puternică din punct de vedere politic, fapt ce este reflectat de deciziile luate prin consens. “Preşedintele George W. Bush doreşte să respecte Actul Final de la Helsinki, din urmă cu peste 25 de ani, promisiunile făcute în timpul Războiului Rece şi reafirmate la finalul acestuia, care rămîn fundamentale pentru securitatea şi cooperarea europeană”, a mai precizat Colin Powell.

 

■ Principiile OSCE ar trebui să fie aceleaşi pentru Caucaz, regiunea Baltică şi Balcani

 

“Ministrul rus al afacerilor externe, Igor Ivanov, aflat în fruntea delegaţiei Federaţiei Ruse la forumul OSCE de la Bucureşti, a conturat poziţia ţării sale cu privire la viitorul acestei organizaţii europene universale şi a rolului ei în contracararea noilor ameninţări, apreciază publicaţia electronică rusă StranaRu. Publicaţia citată apreciază că ministrul rus a declarat, într-un mod diplomatic, că Rusia propune să se treacă de la discuţii la acţiuni concrete în vederea întăririi stabilităţii în Europa şi a preîntâmpinării altor posibile explozii ale terorismului în regiune.

Astfel, subliniind progresele înregistrate de OSCE într-o serie de probleme, Igor Ivanov a subliniat necesitatea de a trece la o ripostă hotărâtă la toate provocările şi ameninţările care există deja, precum şi la cele ce ar putea să apară. Într-adevăr, OSCE nu mai poate să aştepte - ea trebuie să-şi stabilească de urgenţă propriul rol în structurile mondiale comune, care au declanşat o luptă activă împotriva extremismului.

“Actuala şedinţă a Consiliului ministerial al OSCE s-a desfăşurat într-un moment extrem de important pentru dezvoltarea proceselor europene şi mondiale. Provocarea fără precedent pe care a lansat-o terorismul internaţional a necesitat, de la noi toţi, eforturi la fel de speciale menite să întărească solidaritatea şi susţinerea reciprocă, atât în lupta cu acest rău, cât şi în contracararea altor ameninţări la adresa securităţii şi bunăstării statelor noastre şi a cetăţenilor lor”, a spus Igor Ivanov.

“Este absolut evident că Europa, prin cea mai universală şi mai reprezentativă structură regională a sa, care este OSCE, nu poate să rămână în afara acestor eforturi. Cu atât mai mult cu cât Platforma de la Istanbul cu privire la securitatea colectivă ne determină să intensificăm coordonarea şi parteneriatul dintre statele şi uniunile noastre din regiunea euroatlantică”, a declarat ministrul rus al afacerilor externe.

Pentru aceasta, în opinia liderilor ruşi, este necesar să aibă loc o reformă organizaţională şi structurală a OSCE şi să se accentueze componenta umanitară din activitatea organizaţiei.

“Din câte ştim, a declarat Igor lvanov, există planuri serioase în ceea ce priveşte dinamizarea componentei umanitare a activităţii OSCE. Un rol important în acest sens este menit să-l joace Biroul pentru instituţiile democratice şi drepturile omului, precum şi misiunile OSCE din regiuni, unde situaţia în ce priveşte drepturile omului şi procesele democratice nu este una favorabilă”.

Şeful diplomaţiei ruse şi-a exprimat convingerea că este posibilă depăşirea crizei OSCE prin îmbunătăţirea procedurilor administrative, a procesului bugetar, a managementului. O condiţie esenţială rămâne, potrivit lui Igor Ivanov, adaptarea subiectelor politice de pe ordinea de zi a OSCE şi completarea acesteia cu probleme europene comune, cu adevărat actuale, privind securitatea şi colaborarea, pe care le dictează însăşi viaţa şi interesele statelor participante.

Totodată, partea rusă şi-a exprimat neliniştea faţă de stadiul în care se află problemele privind drepturile omului în Lituania şi Estonia, subliniind că Biroul pentru instituţiile democratice şi drepturile omului ar trebui să-şi prelungească prezenţa în aceste ţări şi să asigure o punere în practică fidelă a obiectivelor OSCE. Acest lucru, consideră ministrul rus, este important nu numai pentru Rusia, ci şi pentru întreaga lume, precum şi pentru OSCE însăşi.

De altfel, comentează publicaţia citată, problemele standardelor duble reprezintă principala piatră de încercare a sesiunii actuale. Conform publicaţiei citate, o serie de participanţi la reuniunea ministerială OSCE au discutat cu plăcere despre drepturile omului în Cecenia, dar nu vor să înţeleagă această problemă atunci când discuţia se referă la Lituania sau Kosovo. La fel şi în ce priveşte terorismul: despre teroriştii din Afganistan se vorbeşte mult, însă despre organizaţiile care au legături cu aceeaşi Al-Qaida şi care acţionează, sub masca luptei pentru independenţă, în Cecenia, Kosovo şi Macedonia, unde separatiştii au fost susţinuţi multă vreme în mod deschis de Occident, nu se spune aproape nimic - consideră StranaRu. Iată de ce Rusia militează pentru o abordare echitabilă a tuturor problemelor şi punctelor fierbinţi, indiferent de deosebirile lor etnice, geografice şi politice. Atitudinea faţă de noţiuni de bază ale relaţiilor internaţionale, precum drepturile omului şi terorismul trebuie să fie una universală, notează publicaţia rusă.

“În opinia noastră, a declarat ministrul rus, trebuie să depunem împreună toate eforturile pentru a înlătura disonanţele funcţionale şi geografice din activitatea OSCE, pentru a restabili rolul său primordial de forum al consultărilor politice şi al adoptării unor decizii privind problemele-cheie ale securităţii europene. Pentru aceasta există condiţii reale. Organizaţia noastră se îmbogăţeşte cu idei şi propuneri noi privind activizarea componentelor politice şi economice ale OSCE, iar realizarea lor va permite o majorare substanţială a potenţialului OSCE, inclusiv în domeniul anticriză. Este important să începem să ne ocupăm, fără întârziere, de acest lucru”.

Popoarele tuturor ţărilor, tuturor regiunilor au dreptul să spere la ajutorul OSCE în vederea construirii unei vieţi paşnice şi stabile - aceasta este poziţia guvernului rus, mai consemnează StranaRu. O astfel de atitudine echitabilă faţă de problemele de fiecare zi ale întregii omeniri poate fi asigurată numai prin intermediul rolului de lider al ONU şi prin respectarea strictă a normelor şi principiilor de drept internaţional, după cum a notat şi şeful diplomaţiei ruse.

“Suntem extrem de mulţumiţi de faptul că în urma unor tratative destul de complicate, Consiliul ministerial are posibilitatea de a adopta un document important cu privire la rolul OSCE în domeniul antiterorist. În acest fel, a subliniat Igor Ivanov, noi introducem un parametru nou, extrem de important, în mandatul OSCE, confirmăm rolul şi potenţialul organizaţiei noastre în procesul de întărire a păcii şi a stabilităţii globale, prin intermediul rolului conducător al ONU şi prin respectarea strictă a normelor şi principiilor de drept internaţional”.

 

3. Situaţia din Afganistan 

 

Liderul militar al provinciei Nangarhar, din estul Afganistanului, a anunţat, la 4 decembrie a.c., că forţele sale au început desfăşurarea în regiunea muntoasă Tora Bora, pentru a încercui sutele de combatanţi străini care se află în regiune. Potrivit unei informaţii difuzate de liderul antitaliban afgan, comandantul Haji Mohammad Zaman, teroristul Ossama bin Laden se află în regiunea Tora Bora.

De o săptămână, în regiune se desfăşoară lupte intense între cele două tabere. Tiruri de mortiere s-au înregistrat între forţele afgane şi trupele fidelilor lui Ossama bin Laden, pe muntele Meelawa. La acestea se adaugă raidurile aeriene, care s-au succedat la un interval de 20-30 de minute, efectuate de avioane de bombardament americane F-16 sau F-18.

Liderul armatei afgane, Hazrat Ali, a declarat că operaţiunile, care se desfăşoară concomitent cu bombardamentele aviaţiei americane, se vor intensifica. “Mujahedinii noştri sunt dornici de luptă, le vom ordona să lanseze un atac masiv împotriva extremiştilor, iar extremiştii trebuie să se predea”, a declarat acesta.

O bază din estul Afganistanului, ocupată de membri ai reţelei Al-Qaida, a fost cucerită, la 10 decembrie a.c., de comandantul Hazrat Ali, iar patru afgani arabi au fost ucişi în urma atacului. “Baza de la Meelawa a fost cucerită de combatanţii comandantului Hazrat Ali, ale cărui trupe s-au confruntat cu luptători străini din Al-Qaida”, au afirmat corespondenţii de presă aflaţi în regiune. Aceştia au adăugat că forţele locale afgane au preluat controlul asupra celei mai mari părţi a zonei Tora Bora, iar trupele Al-Qaida nu mai controlează decât vârful muntelui.

*

La 7 decembrie a.c., partizanii liderului regalist paştun, Hamid Karzai, au intrat în oraşul Kandahar, ultimul bastion al talibanilor din sud, a anunţat viitorul preşedinte al guvernului afgan de tranziţie.

“Câţiva dintre partizanii mei au intrat în Kandahar, alţii sunt pe cale să le urmeze exemplul”, a declarat H. Karzai. În cadrul unei conferinţe de presă, întrebat fiind despre posibilitatea existenţei unor conflicte cu comandantul Haji Gul Agha, fost guvernator al Kandaharului înainte de regimul taliban, H. Karzai a declarat că acestea au fost “rezolvate” şi că “nu mai există nici o problemă”. Hamid Karzai nu a dorit să definească natura acestor probleme, dar Gul Agha a declarat că nu este de acord ca autoritatea Kandaharului să fie predată mollahului Naqibullah, fostul comandant al celui de-al doilea corp de armată cu baza în acest oraş, aşa cum prevede acordul de predare dintre talibani şi H. Karzai.

Gul Lali, unul dintre principalii locotenenţi ai lui Gul Agha, a afirmat că, deşi îl susţine pe H. Karzai în noua funcţie, fostul guvernator al Kandaharului respinge acordul încheiat între şeful guvernului afgan interimar şi talibani. “Ne opunem angajamentului dintre H. Karzai şi talibani”, a declarat acesta. “Molahul Omar este primul care susţine reţeaua Al-Qaida. Nu suntem împotriva lui H. Karzai, dar nu putem sprijini un astfel de acord”, a continuat Gul Lali. “Vom încerca să preluăm controlul asupra oraşului astfel încât Gul Agha să poată să îşi impună din nou autoritatea în Kandahar”, a adăugat acesta.

H. Karzai a declarat că speră ca procesul de predare a Kandaharului “să se desfăşoare fără probleme şi fără vărsare de sânge”. Hamid Karzai, în vârstă de 44 de ani, a fost ales în cadrul conferinţei interafgane de la Bonn în funcţia de preşedinte al guvernului de tranziţie, care îşi va începe activitatea pe 22 decembrie, la Kabul. Guvernul de tranziţie a fost învestit pentru un mandat de şase luni.

*

“Războiul condus de Statele Unite în Afganistan este departe de a fi încheiat, în pofida predării Kandaharului, ultimul bastion al talibanilor, iar situaţia continuă să fie periculoasă”, a apreciat secretarul american al apărării, Donald Rumsfeld, într-un interviu acordat cotidianului “Washington Post”.

“Situaţia rămâne confuză şi haotică la Kandahar, chiar dacă puterea talibană s-a prăbuşit, iar conflictul intră într-o nouă fază, dificilă din cauza problemelor tribale, a crizei umanitare şi a intensificării căutărilor pentru găsirea lui Ossama bin Laden”, a declarat acesta.

Secretarul american al apărării a apreciat că predarea unei părţi dintre combatanţii talibani de la Kandahar lasă să planeze riscul unor noi confruntări, dar s-a declarat încrezător în vigilenţa forţelor americane şi ale opoziţiei afgane, la Kandahar şi Mazar-i-Sharif, unde revolta prizonierilor talibani, din urmă cu două săptămâni, s-a soldat cu sute de morţi, printre care şi un agent CIA. “Consider că este o situaţie foarte periculoasă, în sensul evenimentelor care s-au petrecut la Mazar-i-Sharif, unde oamenii şi-au păstrat armele, au ucis, au provocat un intens schimb de focuri şi un mare număr de morţi”, a arătat el, subliniind că “aşa ceva este foarte posibil şi la Kandahar”.

“În general, lucrurile s-au petrecut bine, dar acum, lipsesc elemente foarte importante”, a continuat D. Rumsfeld. “Forţele americane nu au reuşit până acum să-i localizeze pe principalii lideri talibani sau ai Al-Qaida, Ossama bin Laden şi mollahul Omar, care scapă trupelor americane şi antitalibane de la începutul războiului”, a spus acesta.

“Mollahul Omar a fost capturat şi se află la loc sigur în apropiere de Kandahar”, a afirmat un purtător de cuvânt al unei facţiuni paştune, citat de cotidianul “The Times” şi de postul de televiziune BBC.

“Liderul Al-Qaida, Ossama bin Laden, ar putea fi încă în Afganistan”, a apreciat Donald Rumsfeld, dar este, de asemenea, posibil “să fi fugit în Pakistan”. “Cea mai bună ipoteză este că s-ar afla undeva în interiorul ţării”, a adăugat el.

*

Analiştii şi experţii internaţionali consideră că următoarele ţinte ale campaniei militare americane ar putea fi tabere de antrenament ale Al-Qaida din Indonezia, Yemen şi Somalia. 

Oficiali din spionajul american analizează informaţiile de la prizonierii interogaţi şi studiază documentele confiscate din Afganistan pentru a ajuta administraţia americană să stabilească următoarele ţinte din războiul antiterorist, după ce Ossama bin Laden va fi capturat sau ucis. 

Oficialii americani au început să realizeze un tablou mai vast al celulelor reţelei teroriste Al-Qaida a lui Ossama bin Laden, aflând de la prizonierii talibani şi de la dezertori amănunte despre tehnicile de recrutare şi despre taberele de antrenament din lume. 

În urma acestor noi date, coroborate cu informaţiile existente, SUA iau în calcul posibile acţiuni asupra presupuselor baze de antrenament din regiunea Aceh din nordul Indoneziei, din Hadhramaut, localitatea de baştină a familiei bin Laden din Yemen, precum şi asupra taberei şi depozitului de la Ras Komboni din sudul Somaliei. 

“Principalul front după Afganistan va fi reprezentant de celulele Al-Qaida”, a afirmat un oficial american care lucrează la planificarea operaţiunilor militare. Nici una din aceaste presupuse tabere nu este atât de semnificativă ca taberele lui bin Laden din Afganistan.

 

4. Activitatea curentă a Uniunii Europene

 

Miniştrii Justiţiei şi cei de Interne din statele membre ale UE au ajuns la un acord, la 6 decembrie a.c., în privinţa proiectului de armonizare la nivel european a definiţiei infracţiunilor teroriste şi a sancţiunilor aplicabile, au anunţat surse europene.

Textul deciziei-cadru defineşte o serie de acte care se circumscriu terorismului cînd sînt comise intenţionat pentru a “destabiliza în mod grav sau a distruge structurile fundamentale politice, constituţionale, economice sau sociale ale unei ţări”. Lista cuprinde fapte cum ar fi atingerea adusă vieţii unor persoane, răpirea sau luarea de ostatici, deturnarea de avioane, provocarea de incendii sau de explozii etc. Au fost făcute anumite precizări, pentru a nu include la acest capitol acţiuni cum ar fi cele sindicale sau pro/contra mondializare.

În materie de sancţiuni, decizia prevede pedeapsa cu închisoarea de cel puţin 15 ani pentru conducerea unei grupări teroriste şi de 8 ani pentru participare la activităţile unei grupări teroriste. 

*

Discuţiile neoficiale care au avut loc la 7 decembrie a.c., între preşedinţia belgiană a Uniunii Europene şi Italia, nu au permis deblocarea acordului privind punerea în aplicare a mandatului de arestare european, au anunţat surse diplomatice.

Aceste discuţii, care s-au desfăşurat cu ocazia reuniunii miniştrilor europeni ai Justiţiei şi Internelor, s-au încheiat fără să ajungă la nici un rezultat, însă Italia a declarat că s-au înregistrat progrese şi şi-a exprimat speranţa într-un viitor acord. Opoziţia italiană a blocat adoptarea mandatului de arestare european, în timp ce celelalte 14 state au acceptat compromisul propus de preşedinţia belgiană.

Propunerea cuprindea o listă cu 32 de infracţiuni pentru care executarea mandatului de arestare şi predarea persoanei arestate s-ar realiza în mod automat şi fără verificarea dublei incriminări.

Potrivit unor surse, Italia a prezentat o altă variantă, care prevede aplicarea mandatului de arestare european pentru 16 infracţiuni, începând cu 2004, iar pentru celelalte din 2008, însă nu a fost posibilă găsirea unei soluţii.

Ministrul italian al Justiţiei, Roberto Castelli, a declarat, totuşi, că discuţiile au permis câteva progrese. “Dialogul nu s-a încheiat. Vrem ca această acţiune importantă a Europei să se termine în mod pozitiv”, a afirmat el, declarându-se convins de posibilitatea de a încheia în curînd un acord comun al “celor 15”. De asemenea, el a subliniat că “unitatea europeană este lucrul cel mai important”.

Ministrul de interne, Claudio Scajola, a precizat, la rândul său, că va exista un acord înainte de summit-ul european de la Laeken. “Drumul parcurs începând de ieri este un drum important care va fi urmat în zilele viitoare”, a considerat acesta.

Responsabilii italieni au explicat faptul că problema centrală privind punerea în aplicare a mandatului de arestare nu este legată de lista de infracţiuni propusă, ci de diferenţele constituţionale şi ale sistemelor judiciare ale “celor 15”, care impun o perioadă tranzitorie înainte de intrarea în vigoare a acestei măsuri.

*

Miniştrii de Interne şi Justiţiei din statele UE au decis, la 7 decembrie a.c., în unanimitate, ridicarea obligativităţii vizelor pentru cetăţenii români, începând cu data de 1 ianuarie 2002.

Tratatele UE prevăd ca lista statelor care nu au nevoie de vize poate fi adoptată prin majoritate calificată. Reprezentanţii ţărilor UE au încercat să atingă unanimitatea, dat fiind caracterul sensibil al deciziei, pentru că în situaţia în care o ţară UE se opune înlăturării unei ţări de pe “lista neagră” a vizelor, înseamnă că sunt în joc chestiuni legate de securitatea naţională.

Hotărârea de eliminare a vizelor a fost luată fără surprize, deşi în ajunul întâlnirii, Austria avea încă rezerve şi propunea instalarea unui sistem de monitorizare pentru a supraveghea evoluţia numărului de imigranţi ilegali din România. Preşedinţia belgiană a Uniunii Europene a precizat însă ca România a fost monitorizată suficient.

Decizia oficialilor UE a venit după un an de monitorizare atentă a situaţiei din România: la 1 decembrie 2000, miniştrii UE au hotărât să treacă România şi Bulgaria pe lista pozitivă a statelor care nu au nevoie de vize pentru a pătrunde pe teritoriul Schengen. 

Decizia adoptată la Bruxelles, în cadrul reuniunii Consiliul miniştrilor de Justiţie şi Afaceri Interne, privind renunţarea de la 1 ianuarie 2002 la regimul vizelor pentru cetăţenii români care călătoresc în spaţiul Uniunii Europene, mai puţin în Marea Britanie şi Irlanda, care nu sunt integrate în spaţiul Schengen, se înscrie în calendarul unor momente de referinţă ce marchează recunoaşterea eforturilor depuse de România pe parcursul ultimilor 12 ani pentru consolidarea democraţiei.

Decizia Consiliului de Miniştri al UE privind eliminarea obligativităţii vizelor pentru români a fost salutată de Comisia Europeană, pentru că reprezintă o recunoaştere a eforturilor “semnificative, coerente şi sistematice ale României de a-şi îndeplini promisiunile în acest domeniu”, a afirmat Jonathan Scheele, şeful delegaţiei Comisiei Europene la Bucureşti.

Comisarul european pentru extindere, Gunther Verheugen, şi comisarul pentru justiţie şi afaceri interne, Antonio Vitorino, au salutat, la rândul lor, decizia Consiliului de Miniştri al UE. Gunther Verheugen a declarat că decizia luată de UE reprezintă o recunoaştere a progreselor înregistrate de România pentru integrarea în Uniune, după paşii făcuţi deja în alte domenii cum ar fi politicile macroeconomice. “A fost necesară îndeplinirea unor criterii stricte iar România a reuşit acest lucru”, apreciază G. Verheugen. “Mă bucur să văd că cetăţenii din toate ţările candidate la aderare pot intra acum în spaţiul UE fără vize. Sper ca decizia luată să încurajeze România să-şi accelereze reformele pentru a îndeplini criteriile de aderare cât mai curând posibil”, a afirmat acesta.

*

Preşedintele Comisiei Europene, Romano Prodi, a declarat că extinderea UE nu este doar o chestiune de “voinţă politică”, iar Comisia Europeană va continua să pregătească şi să evalueze stadiul de avansare al ţărilor candidate pe baza unor “observaţii şi argumente obiective”, chiar dacă decizia finală de a primi noi membri revine statelor UE.

Romano Prodi a comentat astfel recentele declaraţii ale unor responsabili francezi care au vorbit despre pericolul pe care l-ar reprezenta, în opinia lor, neincluderea României şi Bulgariei în primul val al extinderii, alături de ceilalţi zece candidaţi. “În ceea ce priveşte Comisia, noi suntem hotărâţi să ne continuăm activitatea de analiză, pentru a arăta, într-adevăr, că nu e nevoie doar de o voinţă politică pentru extindere, ci că trebuie să existe şi o garanţie că obiectivele extinderii în domeniile economic, social şi politic sunt respectate”, a adăugat acesta.

“Comisia are obligaţii foarte precise pentru a desfăşura negocierile de aderare”, a precizat Romano Prodi. “Încercăm să avem argumente şi observaţii obiective, dar decizia, bineînţeles, va fi luată de statele membre”, a mai spus preşedintele Comisiei.

 

5. Lista grupurilor teroriste care nu mai au acces pe teritoriul SUA

 

Statele Unite au realizat o listă care cuprinde 39 de organizaţii, bănuite că efectuează activităţi teroriste, fapt care îi va împiedica pe membrii acestora să obţină vize pentru a intra pe teritoriul american, au declarat, la 6 decembrie a.c., surse ale Departamentului de Stat.

În cazul în care membri ai acestor organizaţii se află deja pe teritoriul american, ei ar putea fi expulzaţi, au precizat aceste surse.

Multe dintre organizaţiile incluse în această nouă “Listă de excludere a teroriştilor” au legături cu Ossama bin Laden. Câteva dintre acestea figurează şi pe alte liste publicate deja de autorităţile americane, după atentatele din 11 septembrie. Unor organizaţii de pe listă le-au fost îngheţate fondurile, prin ordinul din data de 24 septembrie a.c. al preşedintelui George W. Bush, 

Pe această nouă listă figurează grupul libanez “Asbat al-Ansar”, “Grupul salafist pentru predică şi luptă” (Algeria), “Grupurile de rezistenţă antifascist 1 octombrie” (GRAPO) spaniole, precum şi Armata Islamică din Yemen şi societatea Darkazanli, companie de export-import, cu sediul în Hamburg, care aparţine sirianului Mamoun Darkanzali. Pe listă au mai fost incluse câteva companii yemenite şi organizaţii obscure, cum ar fi un grup filipinez denumit “Banda de la Pentagon”.

“Prin această acţiune, secretarul de stat, Colin Powell, a întărit capacitatea Statelor Unite de a exclude de pe teritoriul lor pe cei care susţin terorismul sau de a-i expulza pe cei pe care îi găsesc în interiorul frontierelor noastre”, se arată într-un comunicat al Departamentului de Stat.

Purtătorul de cuvânt al Departamentului de Stat, Philip Reeker, a precizat că această nouă listă va fi completată “pe măsură ce alte organizaţii, care susţin terorismul, vor fi identificate”.

Selecţia organizaţiilor şi companiilor incluse pe listă a fost realizată de Colin Powell în cooperare cu procurorul general, John Ashcroft, care a cerut, iniţial, ca pe listă să figureze 46 de organizaţii. Această listă este următoarea:

▪ Al-Itihad al-Islam - unitate a islamului (Somalia)

▪ Organizaţia Umanitară Wafa (Iordania)

▪ Asbat al-Ansar (Liban)

▪ Compania Darkazanli (Germania)

▪ Grupul Salafist pentru Predică şi Luptă (Algeria)

▪ Armata Islamistă din Aden (Yemen)

▪ Grupul de Luptă Islamist Libian (Libia)

▪ Makhtab alKhidamat (Pakistan)

▪ Compania al-Hamati Sweets Bakeries (Yemen)

▪ Compania al-Nur Honey (Yemen)

▪ Fondurile al-Rashid (Pakistan)

▪ Compania al-Shifa Honey Press for Industry and Commerce (Yemen)

▪ Jaish-i-Mohammed (Pakistan)

▪ Jamiat al-Ta'awun al-Islamia (Afganistan)

▪ Brigada Alex Boncayao (Filipine)

▪ Armata pentru Eliberarea Rwandei (Rwanda)

▪ Grupurile de Rezistenţă Antifascistă 1 Octombrie (Spania)

▪ Lashkar-i-Taiba (Pakistan)

▪ Continuity Irish Republican Army (Irlanda de Nord)

▪ Voluntarii de Orania (Irlanda de Nord)

▪ Apărătorii Mâinii Roşii (Irlanda de Nord)

▪ Nouă Armată a Poporului (Filipine)

▪ Poporul împotriva Gangsterilor şi Drogurilor (Africa de Sud)

▪ Frontul Revoluţionar Unit (Sierra Leone)

▪ Gruparea al-Maunah (Malaysia)

▪ Jayshullah (fără detalii)

▪ Black Star (fără detalii)

▪ Anarchist Faction for Overthrow (Grecia)

▪ Brigăzile Roşii - Partidul Comunist Combatant (Italia)

▪ Nucleele Proletare Revoluţionare (Italia)

▪ Hezbollahul turc (Turcia)

▪ Răboinicii din Ierusalim (Iran)

▪ Organizaţia pentru Reînnoirea şi Reforma Islamică (Iordania)

▪ Banda de la Pentagon (Filipine)

▪ Armata Roşie Japoneză (Japonia)

▪ Jamiat ul-Moujahidine (India)

▪ Harakat ul Jihad i Islami (Pakistan)

▪ Forţele Democratice Aliate (Uganda)

▪ Armata de Rezistenţă a Domnului (Uganda)

 

6. Şedinţa inaugurală a primului Parlament multietnic din Kosovo 

 

Primul Parlament multietnic din Kosovo de la încheierea războiului din 1999 s-a reunit, la 11 decembrie a.c., la Priştina, într-o şedinţă inaugurală, considerată de administratorul ONU, Hans Haekkerup, drept “istorică”.

Crearea acestei Adunări legislative cu 120 de membri, aleşi în urma alegerilor legislative din 17 noiembrie a.c., face parte din planul ONU de punere în funcţiune a diverselor instituţii autonome din Kosovo. Noul Parlament trebuie să aleagă un preşedinte al provinciei, care, la rândul său, va desemna un prim-ministru însărcinat cu formarea unui guvern.

În deschiderea reuniunii, Hans Haekkerup a dat citire unui mesaj din partea secretarului general ONU, Kofi Annan, adresat deputaţilor. “Este o zi importantă (...) aveţi datoria de a depăşi trecutul şi de a crea o cultură a toleranţei”, a spus acesta, subliniind că “nimeni nu trebuie să fie supus discriminării din cauza originii etnice”. În discursul său, administratorul ONU şi-a manifestat mulţumirea privind constituirea, “pentru prima dată”, a unui Parlament “ales într-adevăr democratic” în Kosovo.

Pe ordinea de zi a deputaţilor a fost alegerea unui preşedinte al Adunării. Pentru această funcţie a fost desemnat Nexhat Daci, din Liga democratică din Kosovo (LDK), care dispune de cel mai mare număr de mandate (47 de deputaţi).

Sesiunea inaugurală a fost marcată de un incident, reprezentanţii Partidului Democratic din Kosovo (PDK) părăsind sala timp de zece minute după ce liderul lor, Hashim Thaci, a fost împiedicat să ia cuvântul de către H. Haekkerup, din cauza surprizei mărturisite a unui parlamentar din acest grup, faţă de absenţa din sală a membrilor familiei lui Adem Jashiri, ucis în 1998 de poliţia sârbă. A. Jashiri este o figură emblematică a Armatei de Eliberare din Kosovo (UCK, demilitarizată în 1999), care este la originea partidului lui H. Thaci.

Parlamentarii au ales cinci dintre cei şapte vicepreşedinţi ai Adunării. Doi vicepreşedinţi aparţin LDK, doi coaliţiei sârbe Povratak (22 de mandate), iar al cincilea este reprezentant al altor minorităţi. PDK (26 de mandate) îşi va desemna ulterior cei doi candidaţi pentru posturile de vicepreşedinte.

Nici o formaţiune politică nu dispune de majoritate absolută în Parlament, iar liderii albanezi nu au reuşit până acum să realizeze o coaliţie.

 

7. Opinii ale presei maghiare privind extinderea Uniunii Europene

 

■ Vor fi zece noi membri în UE?

 

“Pe bună dreptate, a provocat consternare în rândul conducătorilor politicii externe ungare propunerea Comisiei Europene potrivit căreia în 2004 zece ţări ar deveni membre ale UE. O asemenea decizie ar fi în contradicţie cu tot ce a susţinut UE în ultimii zece ani în faţa ţărilor candidate. Dar mult mai important este faptul că primirea concomitentă a ţărilor aflate la nivele diferite de pregătire ar leza în mod deosebit intreresele Ungariei, scrie cotidianul “Magyar Nemzet”.

Cu toate acestea nu este suficient de clar cum ar trebui să reacţionăm, deoarece protestul ne-ar putea costa mult, estimează semnatarul articolului, continuând: timpul ne presează, întâlnirea la vârf din Belgia ar putea lua o decizie finală în această problemă.

Propunerea şi eventualele sale consecinţe

Raportul Comisiei Europene, dat publicităţii în urmă cu două săptămâni, anunţă că, potrivit părerii Comisiei, până în anul 2004 toate ţările candidate vor fi gata pentru aderare, cu excepţia României şi Bulgariei. Raportul a declanşat o avalanşă: săptămâna trecută, persoane oficiale din domeniul politicii externe din mai multe ţări membre ale UE au declarat că sprijină aderarea simultană a celor zece ţări candidate. Această declaraţie se află în contradicţie totală cu principiul, susţinut timp de un deceniu de către conducătorii UE, potrivit căruia fiecare candidat va fi apreciat separat, conform performanţelor sale. Aderarea concomitentă nu ar ţine seama de faptul că pregătirea economică şi politică a celor zece ţări în cauză este foarte diferită. În timp ce Ungaria, Slovenia şi Estonia corespund aproape în totalitate cerinţelor formulate anterior de UE, nu se poate spune acelaşi lucru despre multe alte ţări candidate.

Aşa de pildă, în Slovacia există posibilitatea reală ca Vladimir Meciar, considerat indezirabil de către ţările democrate, să ajungă din nou şeful guvernului. În Lituania şi Letonia cele mai multe reforme ale economiei de piaţă au fost introduse doar cu puţin timp în urmă, deci respectivele ţări se află la nivelul la care era Ungaria în 1995. Ba mai mult, în situaţia sa actuală, nici măcar economia poloneză nu este suficient de puternică, pentru a putea depăşi noua concurenţă de piaţă de după aderare.

Primirea în bloc în UE a celor zece ţări ar reduce în mod simţitor profitul economic care i-ar reveni Ungariei în urma aderării. În cazul în care criteriile de aderare la UE ar consta cu adevărat în existenţa unei economii de piaţă stabilă şi a instituţilor democratice care funcţionează bine, acest lucru ar reprezenta pentru Ungaria serioase avantaje economice. Pe de o parte, s-ar consolida încrederea internaţională în stabilitatea ţării, ceea ce ar duce la scăderea dobânzilor, în urma reducerii riscului de ţară. Pe de altă parte, ieşirea intreprinderilor ungare pe pieţele UE ar fi mult înlesnită prin faptul că aprobările din ţară ar fi valabile pe întregul teritoriu al UE. În al treilea rând, Ungaria ar primi anual un ajutor de mai multe sute de milioane de euro din partea Bruxelles-ului.

În cazul de faţă calitatea de membru al UE nu va însemna neapărat stabilitate economică şi politică, deci nu se vor schimba prea mult nici părerile din exterior privind riscul de ţară în ceea ce priveşte Ungaria. Întrucât aderarea în grup va consolida concepţia de bloc a regiunii, incompetenţa birocraţiei unei alte ţări nou-aderate ar putea submina rapid şi acceptarea de către Occident a aprobărilor date în ceea ce priveşte Ungaria. În plus, în cazul acceptării simultane în UE a celor zece noi ţări candidate, în mod sigur - scrie autorul articolului - vom primi sprijin finaciar mai mic decât în cazul aderării a doar cinci ţări.

Noul proiect este dăunător Ungariei şi din punct de vedere politic. Atâta vreme cât ţările candidate sunt convinse că aderarea se poate face doar pe baza unor criterii politice serioase, se văd nevoite să respecte valorile europene.

Această presiune a jucat un rol serios în adoptarea de către România şi Slovacia a unor legi care protejează minorităţile. Dar acceptarea unor candidaţi cu stadiul de pregătire inegal ar reprezenta un mesaj pentru România, care deocamdată rămâne pe dinafară, că este suficient să corespundă doar parţial normelor UE. În plus, odată cu acceptarea în bloc şi a Slovaciei în UE şi prin intrarea apropiată a României, Ungaria ar pierde posibilitatea de a supraveghea eficient respectarea normelor de protecţie a minorităţilor din cele două ţări.

Fondul noului proiect

Noua propunere a apărut ca urmare a faptului că unele interese ale unor importante state membre ale UE coincid cu unele lacune existente în procesul de aderare. Din păcate, se pare că atât Franţa cât şi Germania înclină spre varianta acceptării simultane a celor zece ţări candidate. Liderii germani consideră drept obligaţia sa istorică să facă tot posibilul ca Polonia să devină membră a UE în primul val. Numai că, din păcate, prietenii noştri polonezi au rămas mult în urmă în tratativele de aderare şi în acelaşi timp, economia lor se luptă cu probleme serioase. În cazul în care s-ar aplica criteriul performanţei, în 2004 Polonia nu ar putea intra în UE. Pentru a evita acest lucru, Germania pare dispusă să dilueze criteriile de aderare.

Franţa sprijină alternativa numită “big bang”, pentru că, de fapt, speră că lărgirea va fi amânată, deoarece primirea celor zece noi membri nu ar putea fi suportată de sistemul actual al instituţiilor UE. Condiţia preliminară a lărgirii de mari proporţii este reformarea Uniunii Europene, care, în mod sigur, nu va putea fi încheiată până în 2004. Liderii francezi sunt îngrijoraţi fiindcă prin primirea de noi membri Franţei îi vor scădea veniturile speciale datorate politicii agrare comunitare. Prin propunera sa ca din primul val de aderare să nu rămână în afară nici România, nici Bulgaria, ministrul de externe francez nu a lăsat dubii asupra intenţiei ţării sale de a amâna procesul. Cele două ţări sus-amintite sunt atât de departe de îndeplinirea cerinţelor de aderare, încât declaraţia franceză nu poate fi interpretată altfel decât că celelalte candidate trebuie să aştepte să le ajungă din urmă.

Ce putem face?

Soluţia big bang de a evita selecţia dintre ţări este, în parte, rezultatul lipsei de viziune a ţărilor membre UE în privinţa extinderii. De la căderea cortinei de fier, UE a fost incapabilă să formuleze motivul pentru care este importantă primirea Ungariei sau Poloniei, nemaivorbind de România. Nimeni nu a afirmat răspicat dacă această lărgire se datorează necesităţii obţinerii unei pieţe mai mari, dreptăţii istorice sau nevoii de a menţine pacea pe continent. În condiţiile lipsei unei asemenea viziuni a fost imposibilă determinarea criteriilor pe baza cărora s-ar putea lua deciziile de aderare. Lipsind criteriile esenţiale, au rămas criteriile birocratice, tehnice; îndeplinirea capitolelor de aderare. Iar acestea nu s-au dovedit filtre realiste. Slovacia, care doar cu trei ani în urmă şi-a început reformele economice şi politice, va încheia tratativele de aderare până în 2002 la fel ca Ungaria, care urmează căile democraţiei de unsprezece ani, scrie Magyar Nemzet.

Diplomaţia ungară îşi poate folosi doar mijloacele de convingere, în caz că doreşte să împiedece renunţarea la principiile aderării individuale. Dar, din păcate, avem prea puţine argumente care să sune bine în Franţa sau Germania. Cel mai important dintre acestea este că aderarea ţărilor insuficient pregătite ar putea duce la scăderea considerabilă a nivelului încrederii din interiorul Uniunii Europene. Cum s-ar putea, de exemplu, aplica proiectele privind ordinele de arestare valabile pe tot teritoriul UE, dacă aşa ceva ar putea fi dat şi de către poliţia slovacă controlată eventual de guvernul Meciar? Oare este cu adevărat pregătită Uniunea ca după şapte ani să accepte libera circulaţie a forţei de muncă, dacă în Polonia şi în Slovacia rata şomajului va continua să fie de peste 15%?

Alt argument la care ar putea apela Ungaria îl reprezintă cheltuielile foarte mari pentru ridicarea din punct de vedere economic a ţărilor insuficient pregătite. La acest factor, cea mai sensibilă ar putea fi ţara care contribuie cel mai mult la fondul UE, adică Germania. Din păcate, argumentul, care la prima vedere pare convingător, este cel mai probabil că nu ar avea nici un efect. De pildă, faptul că ideea primirii a zece noi ţări va fi foarte greu de asimilat de opinia publică din UE are o importanţă redusă pentru politicienii vest-europeni. 

Nu trebuie să uităm nici faptul că încercarea Ungariei de a convinge, să zicem, conducerea germană să renunţe la big bang s-ar putea dovedi o acţiune care să coste mult Ungaria. O asemenea acţiune ar veni, în mod evident, împotriva intereselor Poloniei şi Slovaciei. Dar Ungaria nu are drept scop îndepărtarea acestor ţări. Din toate acestea decurge că Ungaria îşi poate permite să intervină activ împotriva aderării în bloc a celor zece candidate doar dacă consideră că are şanse de succes. Având în vedere că în cadrul Uniunii Europene este imposibil să se ia o asemenea decizie împotriva voinţei Franţei şi Germaniei, conducătorii politicii externe ungare trebuie să se convingă întâi dacă poziţia Germaniei s-ar putea sau nu să se modifice”.

